CELEX: 62019TN0876
Language: lv
Date: 2019-12-23 00:00:00
Title: Lieta T-876/19: Prasība, kas celta 2019. gada 23. decembrī – Broadcom/Komisija

24.2.2020   
            
            
               LV
            
            
               Eiropas Savienības Oficiālais Vēstnesis
            
            
               C 61/55
            
         
      Prasība, kas celta 2019. gada 23. decembrī – Broadcom/Komisija
      (Lieta T-876/19)
      (2020/C 61/70)
      Tiesvedības valoda – angļu
      
         Lietas dalībnieki
      
      
         Prasītāja: Broadcom Inc. (San Jose, Kalifornija, Amerikas Savienotās Valstis) (pārstāvji: L. Kjølbye, J. Ruiz Calzado, L. Crocco, advokāti, J. Bourke, un J. Holmes, Barristers)
      
         Atbildētāja: Eiropas Komisija
      
         Prasījumi
      
      Prasītājas prasījumi Vispārējai tiesai ir šādi:
      
                  —
               
               
                  atcelt apstrīdēto lēmumu (pilnā apmērā vai daļēji) un
               
            
                  —
               
               
                  piespriest Komisijai atlīdzināt Broadcom tiesāšanās izdevumus.
               
            
         Pamati un galvenie argumenti
      
      Prasītāja savā prasības pieteikumā lūdz Tiesu atcelt Komisijas 2019. gada 16. oktobra lēmumu par procedūru saskaņā ar Līguma par Eiropas Savienības darbību 102. pantu, EEZ līguma 54. pantu un Padomes Regulas (EK) Nr. 1/2003 (2002. gada 16. decembris) par to konkurences noteikumu īstenošanu, kas noteikti Līguma 81. un 82. pantā, 8. pantu (Lieta AT.40608 – Broadcom) (paziņots ar dokumentu C(2019) 7406 final).
      Prasības pamatošanai prasītāja izvirza trīs pamatus.
      
                  1.
               
               
                  Ar pirmo pamatu tiek apgalvots, ka Komisija ir pieļāvusi tiesību un faktu kļūdas, konstatēdama pirmšķietamu pārkāpumu; tās izrietot no a) Komisijas nepareizas interpretācijas par to līgumu noteikumiem, kurus Broadcom noslēgusi ar sešiem klientiem (turpmāk tekstā – “līgumi”), b) Komisijas secinājuma, ka tai nebija pienākuma apsvērt līgumu varbūtējo ietekmi uz konkurenci, c) Komisijas nepietiekamā novērtējuma par apgalvoto ierobežojumu pirmšķietamo spēju ierobežot konkurenci un d) Komisijas nepamatotā secinājuma, ka Broadcom ir pirmšķietami dominējošs stāvoklis vienā no attiecīgajiem konkrētajiem tirgiem.
               
            
                  2.
               
               
                  Ar otro pamatu tiek apgalvots, ka Komisija ir pieļāvusi tiesību un faktu kļūdas, konstatēdama, ka bija nepieciešami steidzami pagaidu pasākumi, lai novērstu risku, ka konkurencei tiktu nodarīts būtisks un neatgriezenisks kaitējums jebkurā no attiecīgajiem konkrētajiem tirgiem; tās izrietot no a) apstākļa, ka Komisija ir ieviesusi nezināmu koncepciju par steidzamību, kuras vienīgais pamatojums ir tās iekšējo procesu lēnā gaita, tādējādi nonākot pretrunā pagaidu pasākumu raksturīgai iezīmei, proti, ka tos piemēro vienīgi ārkārtas situācijās, b) tā, ka nav konkrētu faktoru, kas attaisnotu steidzamus pasākumus, jo Komisija norāda tikai uz vairākiem vispārīgiem apgalvojumiem, un c) tā, ka Komisija nav pierādījusi, ka konkurencei jebkurā no attiecīgajiem konkrētajiem tirgiem varētu tikt nodarīts kāds kaitējums.
               
            
                  3.
               
               
                  Ar trešo pamatu tiek apgalvots, ka Komisija ir pieļāvusi tiesību un faktu kļūdas, novērtējot samērīgumu – tās izrietot no apstākļa, ka Komisija nav novērtējusi, vai paātrināta izmeklēšana būtu samērīgāka nekā tas, ka trīs gadu ilgā laikposmā tiktu ierobežota Broadcom rīcības brīvība, un no tā, kā Komisija izsvērusi ar to saistītās intereses.